מיכה פרידמן

מיכה פרידמן (נולד בשנת 1948) הוא עיתונאי ומגיש טלוויזיה ישראלי, לשעבר שדרן רדיו בכיר בגלי צה"ל. פרידמן נולד בנתניה. פרידמן התגייס לצה"ל במסגרת גרעין נח"ל והתנדב לצנחנים לגדוד הנח"ל המוצנח. שם עבר מסלול הכשרה כלוחם וקורס מ"כים חי"ר. במלחמת יום הכיפורים שירת כלוחם בחטיבה 226, חטיבת צנחנים במילואים. את דרכו הרדיופונית החל פרידמן ככתב בקול ישראל. בין היתר שימש ככתב לענייני תרבות ואמנות וכמגיש תוכנית אקטואליה. ב-1983 עבר לגלי צה"ל שם החל בהגשת "בוקר טוב ישראל", יומן הבוקר של גלי צה"ל. הוא הגיש את התוכנית לצד גולן יוכפז, אילנה דיין ומגישים נוספים. כאשר נשמעו קריאות לסגור את התחנה או לפגוע בעצמאותה ובתקציבה, יצא פרידמן להגנתה. הוא גם הביע את דעתו הנחרצת כי לא צריך לחול שינוי באופי של גלי צה"ל. עבודתו כמגיש יומן הבוקר הופסקה בשנת 2013, והוא הוחלף במגיש אסף ליברמן. בריאיון לכתבת אמירה לם במוסף "7 ימים" של "ידיעות אחרונות", טען פרידמן שהפסקת עבודתו הייתה על רקע עמדותיו השמאלניות. בליל התקפת הטילים הראשונה על ישראל במלחמת המפרץ בינואר 1991, שידר פרידמן עם צבי לידר מהאולפן המשולב של גלי צה"ל וקול ישראל. במשך כשעה הם שידרו את נפילת הטילים בלי לקבל הנחיות מדובר צה"ל דאז נחמן שי. את הקריירה הטלוויזיונית שלו החל פרידמן בהגשת התוכנית "תיק תקשורת" בטלוויזיה החינוכית בין השנים 1997-1994. עם עליית התוכנית "חדשות הספורט" לשידור בערוץ הספורט בשנת 1998, היה פרידמן מראשוני מנחיה לסירוגין עם יורם ארבל. לאחר חצי שנה הם הוחלפו באלי אילדיס. בשנת 1997 עלתה לשידור בערוץ 2 תוכנית הבוקר "קפה טלעד" של הזכיינית "טלעד", ופרידמן תחילה הנחה אותה לצד הזמרת ירדנה ארזי. אולם זמן קצר לאחר שעלתה לשידור, נתגלעו חילוקי דעות מקצועיים בין המנחים. פרידמן פרש מהנחיית התוכנית ואת מקומו תפס העיתונאי דב גיל-הר. במסגרת תפקידו ככתב בגלי צה"ל היה פרידמן העיתונאי היחיד שנכח ודיווח בעת יציאת כוחות צה"ל מלבנון בשנת 2000. בזכות קולו הרדיופוני הייחודי החתימה אותו חברת "פרטנר" ("אורנג'" הישראלית) על חוזה בלעדי להקלטת ג'ינגלים רבים לרדיו. בהתאם לחוזה הוא גם תרם את קולו גם למערכת ניתוב השיחות בחברה. תנאי החוזה שלו אוסרים עליו לעבוד עם חברה אחרת. פרידמן שימש כקריין בתוכנית "הדוגמניות" בערוץ 10 בשנים 2008-2005. בספטמבר 2013 פרש פרידמן מגלי צה"ל ומהגשת תוכנית הבוקר שלה ברדיו "בוקר טוב ישראל". בריאיון לעיתון "ידיעות אחרונות" אמר פרידמן כי מפקד התחנה ירון דקל פעל להביא לפרישתו. היה שותף עם אמיר אורן לביצוע תחקירים וראיונות בסדרה בת 4 פרקים "לא תשקוט הארץ", ששודרה בערוץ 8 ובערוץ הראשון בסוף שנת 2013, לציון 40 שנה למלחמת יום הכיפורים. באוקטובר 2017 כתב על פגישותיו עם רחבעם זאבי ועל פגישתו האישית עם חיילת שטענה כי נאנסה על ידו, וחיזק את העדויות שהובאו בתחקיר של עמרי אסנהיים באפריל 2016. נשוי לשרית ואב לשלושה. מתגורר בגבעתיים. מדיה וקבצים בנושא מיכה פרידמן בוויקישיתוף מיכה פרידמן, במיזם "אישים" לתיעוד היצירה הישראלית עידו דוד כהן, מיכה פרידמן: "גלי צה"ל איבדה את הדרך. בנסיבות הנוכחיות אין לה זכות קיום", באתר הארץ, 22 בפברואר 2023 מיכה פרידמן, חגיגה ורבע, באתר העין השביעית, 24 באוקטובר 2010. ערן סויסה, דליק ווליניץ מדבר על מה שבאמת היה שם, באתר ישראל היום, 11 בספטמבר 2013. מיכה פרידמן, מיכה פרידמן להגן על גל"צ, באתר הארץ, 27 ביוני 2011 רועי ברק, ‏מיכה פרידמן: "לא צריך לחול שינוי באופי של גלי צה"ל", באתר גלובס, 9 בפברואר 2012 מיכה פרידמן‏, הלילה בו ניהלתי את המדינה, באתר וואלה, 16 בינואר 2011 אביב לביא, נחמן, אני והמלחמה הבאה, באתר הארץ, 2 באוקטובר 2002 גיל קליאן, שוק הקריינות: כמה עולה לך הקול הבא, באתר ynet, 13 בפברואר 2005 לי-אור אברבך, ‏מיכה פרידמן ביקש לפרוש מגלי צה"ל, באתר ‏מאקו‏, 1 בספטמבר 2013 עוזי ברוך, מיכה פרידמן: בימין שמחים שאני הולך הביתה, באתר ערוץ 7, 4 בינואר 2014 "לא תשקוט הארץ" סדרה ב-4 פרקים לציון 40 שנה למלחמת יום הכיפורים באתר רשות השידור מיכה פרידמן‏, מורשתו של האלוף ז', באתר וואלה, 26 באוקטובר 2017 תיאטרון בסלון: שרית כתבה מחזה חושפני על חייה - ומציגה אותו בביתה, סרטון בערוץ "כאן | חדשות - תאגיד השידור הישראלי", באתר יוטיוב (אורך: 11:44)